‘যুদ্ধ ও শান্তি’-র আগে অরুণ সোম ‘কারামাজোভ্ ভাইয়েরা’ অনুবাদে হাত দিয়েছিলেন। খানিকটা অংশ সে-সময়ে কলকাতার একটি ছোট পত্রিকায় ছাপাও হয়েছিল। সাহিত্য অকাদেমি ‘অপরাধ ও শাস্তি’-র পর আবারও দস্তইয়েভ্‌স্কি ছাপতে চাননি, তাঁরা তল্‌স্তোয়ের উপন্যাস অনুবাদের প্রস্তাব দিলে অরুণবাবু ‘যুদ্ধ ও শান্তি’ শুরু করেন। ‘যুদ্ধ ও শান্তি’-র মতো মহাগ্রন্থ – তাও আবার মূল রুশ থেকে অরুণ সোমের অনুবাদ — দীর্ঘদিন ধরে ‘রিভিউয়ার’-এর ছাড়পত্রের অপেক্ষায় দিন গুনছে! জানি না, কে সেই মহাব্যস্ত রুশ-সাহিত্যবিশারদ!